  Виталий Пронин Пинал музэн «ура!» кеськем потэ, алонъёсты куштэмысь. Зэмзэ вераса, ми пытсамын вал шуыны уг луы, но акыльтӥз огпортэм вераськон, ӟургетон… Туж удалтӥз кадь школазэс йылпумъясьёслы: 9-тӥ классъёс, экзамен сётытэк, каникулэ кошкизы, 11-тӥослы но асьсэлы быръён сётэмын – но кин тодэ, кудпала воштӥськоз соослэн мылкыдзы ӵуказе. Кайта мылзы потоз на-а выльысь ЕГЭ-лы дасяськыны? Али егитъёс шумпото – улон соосъя кариське: ваньмыз онлайн. Потэ вераськеме – верасько, уг поты – кысо. Кысыны уг яра? Ма, амал вань ук – Интернетэ ӧвӧл, шуо. Онлайн пыр чаклай институтэз йылпумъясьёслэсь кун экзамен сётэмзэс. Вот удалтӥз ке, удалтӥз соослы! Дорад пукыса, аслад ӝӧк сьӧрад кӧня ке гаджет пӧлын пукыса, юанъёслы валэктон гожъя но ысты – нокин уг адӟы! Преподавательёс студентъёссэс телефон пыр утчаса, ZOOM-е потыны йыбыртъяло. Одӥгез нылаш кун экзамензэ сётӥз… телефон пыр, нокыӵе кариськытэк, огшоры эшъёсыныз музэн вераськыса. Вот кинлы ке «удалтоз» сыӵе ужасен… Милям редакцимы одӥг нуналлы но ӧз пытсаськылы. Инмар азьланяз но мед утёз ужасьёсмес висёнлэсь. Бен, мон понна та вакыт пайдаё вал дышетскон ласянь – кылсярысь, нырысьсэ ужаны ӧдъяй пӧртэм платформаосын, кудъёсыз дорозь огшоры улон-вылонын куке вуысал-а, ӧй-а. Туж тунсыко но лякыт, вань кенешонъёс, дышетсконъёс компьютер азьын, сюрес вылэ дыр уг быры. Зэмзэ но тросгес лэсьтыса вуттӥськод кадь, но малы меда солэсь улон уг воштӥськы, ӟечгес уг луы? Нош гуртын ваньмыз азьло сямен огсыр но валамон: ваньмыз сяськая-пушъе нокыӵе онлайнтэк. ________ Теги: ЗинаидаРябинина редакторлэнкылыз ужпум югдур  